མཐའ་དོན།གོང་གསལ་གནད་དོན་ཁག་གིས་མཚོན་འཛིན་སྐྱོང་བཀའ་ཤག་གིས་རྒྱུ་མཚན་ལྟར་སྣང་དྲངས་ཏེ་དབང་ཆ་ལོག་སྤྱོད་བྱེད་པའི་ཐད་སྔ་ཕྱིར་ནོར་འཁྲུལ་རང་ལ་མཛུབ་མོ་བཙུགས་ཏེ་གླེང་བཞིན་པ་འདིའི་དམིགས་དོན་ནི།རྩ་དོན་འགྲུབ་ཐབས།ཁྲིམས་ཀྱི་དབང་བསྒྱུར་སྲ་བརྟན།མི་མང་གིས་གཞུང་ལ་སྟངས་འཛིན་བྱེད་ཕྱོགས་ཚད་ལྡན།གཞུང་འཛིན་མི་སྣར་ནོར་འཁྲུལ་ཡོ་སྲང་བྱེད་རྒྱུའི་བཟང་སྤྱོད་དང་ལྡན་པ་བཅས་ཡོང་ཆེད་ཡིན་པ་ནན་ཞུ་དང་འབྲེལ།བོད་མི་ཚོས་རྩ་དོན་གླེང་སྐབས་ཆིག་སྒྲིལ་རྨང་གཞི་བྱས་ཏེ་གླེང་རྒྱུའི་ཆོད་སེམས་ལྡན་པ་བྱ་གལ་ལས།ཆིག་སྒྲིལ་མེད་པར་གྱུར་ན་སུ་ལའང་ཕན་ཐོགས་མེད་ལ།གྱོང་ཕོག་ཚད་ཀྱང་འདྲ་མཉམ་ཡིན་པས།རང་གི་ལུས་ལ་དཔེར་བླངས་ནས་གཞན་ལ་གནོད་པ་མ་བྱེད་ཅིག་ཅེས་པ་འདི་གཅེས་པར་བཟུང་ན་འོས་ཤིང་།ཀུན་གཟིགས་༸པཎ་ཆེན་བཅུ་བ་ཆེན་པོའི་ཞལ་ནས་༡༩༨༦ཟླ༢ཚེས༢༤ཉིན་ལྷ་ལྡན་ཆོ་འཕྲུལ་སྨོན་ལམ་ཆེན་མོ་བསྐྱར་གསོའི་སྐབས་།བསམ་བློ་རྙིང་པ་དང་ན་ཚ་རྙིང་པ་མང་པོ་ཞིག་ལངས་ནས་གཙང་ཞེན་དང་དབུས་ཞེན་ཟེར་བ་དང་།གཞུང་དང་བླ་བྲང་ཟེར་པའི་སྐད་ཆ་ཛོར་པོ་དེ་འདྲ་ཡར་སློང་བ་དང་།ཡང་སྟོད་པ་དང་།ཁམས་པ།ཨ་མདོ།བོད་པ་ཞེས་གཅིག་བཤད་ཀྱི་ཡོད་པ་རེད།དེ་འདྲའི་གནས་ཚུལ་མང་པོ་གོ་ཐོས་ཡོང་བཞིན་པ་འདི་ཡག་པོ་རྩ་བ་ནས་མ་རེད།རང་ཅག་ཚང་མ་ཕ་སྤྲེལ་རྒན་བྱང་ཆུབ་སེམས་དཔའ་དང་།མ་སྲིན་མོ་བྲག་སྲིན་གྱི་རྒྱུད་པ་གཅིག་ལས་བྱུང་བའི་བོད་ཁ་བ་གངས་ཅན་པ་ཡིན་པས།ཕར་ཕྱོགས་ཚུར་ཕྱོགས་བྱས་ན་དགེ་མཚན་རྩ་བ་ཉིད་ནས་མེད།ཅེས་བཀའ་གནང་བ་ལྟར།འཕྲལ་ཕུགས་གང་ལ་བསམས་ཀྱང་བཀའ་ཤག་གིས་གནད་དོན་འདིའི་ཐད་བཟང་སྤྱོད་དང་ལྡན་པའི་ངང་མི་མང་ལ་དགོངས་སེལ་ཞུས་ཏེ་མ་འོངས་པའི་བཀའ་ཤག་དག་གི་བཟང་སྤྱོད་དང་ཆེ་མཐོང་ལའང་སྐབས་༡༥པས་ཐུགས་འགན་བཞེས་པ་ཡིན་ན་ཐབས་ལམ་ཡག་ཤོས་སུ་མཐོང་བ་བཅས།།།།